CELEX: 32016D1848
Language: mt
Date: 2016-07-04 00:00:00
Title: Deċiżjoni tal-Kummissjoni (UE) 2016/1848 tal-4 ta' Lulju 2016 dwar il-miżura SA.40018 (2015/C) (ex 2015/NN) implimentata mill-Ungerija fuq l-Emenda tal-2014 għat-tariffa Ungeriża għall-ispezzjoni tal-katina alimentari (notifikata bid-dokument C(2016) 4056) (Test b'rilevanza għaż-ŻEE )

19.10.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 282/63
            
         DEĊIŻJONI TAL-KUMMISSJONI (UE) 2016/1848
   tal-4 ta' Lulju 2016
   dwar il-miżura SA.40018 (2015/C) (ex 2015/NN) implimentata mill-Ungerija fuq l-Emenda tal-2014 għat-tariffa Ungeriża għall-ispezzjoni tal-katina alimentari
   
      
         (notifikata bid-dokument C(2016) 4056)
      
   
   (Il-verżjoni Ungeriża biss hija awtentika)
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea, u b'mod partikolari l-ewwel subparagrafu tal-Artikolu 108(2) tiegħu,
   Wara li kkunsidrat il-Ftehim dwar iż-Żona Ekonomika Ewropea, u b'mod partikolari l-Artikolu 62(1)(a) tiegħu,
   Wara li stiednet lill-partijiet interessati sabiex jissottomettu l-kummenti tagħhom skont id-dispożizzjonijiet ikkwotati hawn fuq (1) u wara li kkunsidrat il-kummenti tagħhom,
   Billi:
   1.   PROĊEDURA
   
   
               (1)
            
            
               Bis-saħħa tal-artikli li dehru fl-istampa ppubblikati f'Diċembru 2014, il-Kummissjoni saret taf bl-emenda tal-2014 għall-Att Ungeriż tal-2008 dwar il-Katina Alimentari, li jirregola t-tariffa għall-ispezzjoni tal-katina alimentari. Permezz ta' ittra tas-17 ta' Marzu 2015, il-Kummissjoni bagħtet talba għal informazzjoni lill-awtoritajiet Ungeriżi, li wieġbu b'ittra tas-16 ta' April 2015.
            
         
               (2)
            
            
               Permezz ta' ittra datata l-15 ta' Lulju 2015, il-Kummissjoni għarrfet lill-Ungerija li kienet iddeċidiet li tiftaħ il-proċedura stipulata fl-Artikolu 108(2) tat-Trattat dwar il-Funzjonament tal-Unjoni Ewropea (minn hawn 'il quddiem: “it-Trattat”) fir-rigward tal-miżura ta' għajnuna (id-“Deċiżjoni ta' Ftuħ”). Il-Kummissjoni ordnat ukoll is-sospensjoni immedjata tal-miżura skont l-Artikolu 11(1) tar-Regolament (KE) Nru 659/1999 (2) fid-Deċiżjoni ta' Ftuħ.
            
         
               (3)
            
            
               Id-Deċiżjoni ta' Ftuħ ġiet ippubblikata f'Il-Ġurnal Uffiċjali tal-Unjoni Ewropea
                   (3). Il-Kummissjoni stiednet lill-partijiet interessati sabiex jissottomettu l-kummenti tagħhom dwar il-miżura ta' għajnuna.
            
         
               (4)
            
            
               Il-Kummissjoni rċeviet kummenti mingħand parti interessata waħda. Permezz ta' ittra tat-13 ta' Ottubru 2015, il-Kummissjoni għaddiet il-kummenti lill-Ungerija, li ngħatat l-opportunità li twieġeb. L-Ungerija ma weġbitx għal dawn il-kummenti.
            
         2.   DESKRIZZJONI DETTALJATA TAL-MIŻURA
   
   2.1.   L-Att tal-2008 dwar il-Katina Alimentari li jistabbilixxi tariffa għall-ispezzjoni tal-katina alimentari
   
   
               (5)
            
            
               Id-dispożizzjonijiet applikabbli għat-tariffa għall-ispezzjoni tal-katina alimentari huma stabbiliti fl-Att XLVI tal-2008 dwar il-katina alimentari u s-superviżjoni uffiċjali tagħha (l-“Att dwar il-Katina Alimentari”) u fid-Digriet Nru 40 tas-27 ta' April 2012 tal-Ministeru għall-Iżvilupp Rurali dwar ir-regoli sabiex issir dikjarazzjoni dwar it-tariffa għall-ispezzjoni tal-katina alimentariu l-ħlas tagħha. Impriżi meqjusin bħala operaturi tal-katina alimentari skont l-Att dwar il-Katina Alimentari jridu jħallsu t-tariffa fir-rigward tal-fatturat tagħhom li jagħmlu b'rabta ma' ċerti attivitajiet. L-Att jipprovdi lista tal-attivitajiet (4) li fir-rigward tagħhom il-kumpaniji huma obbligati jħallsu t-tariffa tal-ispezzjoni.
            
         
               (6)
            
            
               L-impriżi kollha (kumpaniji u persuni ġuridiċi oħrajn, iżda anki persuni privati li jwettqu l-attivitajiet tagħhom bħala kummerċjant waħdieni jew produttur primarju) li joperaw fl-Ungerija li ġġeneraw fatturat mill-attivitajiet elenkati fis-sena ta' qabel id-dikjarazzjoni huma soġġetti għall-ħlas tat-tariffa għall-ispezzjoni tal-katina alimentari. L-iskop tat-tariffa għall-ispezzjoni tal-katina alimentari huwa li tkopri l-ispiża tat-twettiq mill-Uffiċċju Nazzjonali għas-Sikurezza tal-Katina Alimentari (aġenzija Statali) ta' kompiti marbutin ma' ċerti attivitajiet regolatorji u superviżorji tal-katina tal-provvista. It-tariffa superviżorja hija kkalkolata fuq bażi annwali u l-persuna soġġetta għat-tariffa hija obbligata tiddikjara u tħallas indipendentement minn jekk twettqux kontrolli uffiċjali speċifiċi fuq il-post.
            
         
               (7)
            
            
               Sal-31 ta' Diċembru 2014, ir-regola stabbilita mill-Att dwar il-Katina Alimentari kienet li l-operaturi kollha tal-katina alimentari kellhom iħallsu t-tariffa fir-rigward tal-fatturat rilevanti b'rata fissa ta' 0,1 %.
            
         
               (8)
            
            
               It-tariffa miġbura għall-ispezzjoni tal-katina alimentari tista' tintefaq biss fuq il-kompiti stipulati fl-istrateġija għas-sikurezza tal-katina alimentari u l-attivitajiet tal-awtorità tal-katina alimentari.
            
         2.2.   L-emenda tal-2014 għall-Att dwar il-Katina Alimentari
   
   
               (9)
            
            
               Skont l-emenda tal-Artikolu 47/B tal-Att dwar il-Katina Alimentari mill-Att LXXIV tal-2014 (5) li daħlet fis-seħħ fl-1 ta' Jannar 2015 (minn hawn 'il quddiem imsejħa: “l-emenda tal-2014”), iddaħħlu regoli speċifiċi għall-kalkolu tat-tariffa għall-ispezzjoni applikabbli għall-fatturat iġġenerat minn ħwienet li jbigħu oġġetti tal-konsum li jinbiegħu malajr (6) fis-suq Ungeriż.
            
         
               (10)
            
            
               L-emenda tal-2014 għall-Att dwar il-Katina Alimentari tintroduċi struttura ta' tariffi progressivi għall-operaturi ta' ħwienet li jbigħu oġġetti tal-konsum li jinbiegħu malajr (7), b'rati li jvarjaw minn 0 % sa 6 %. B'mod iktar preċiż, għall-fatturat huma applikati r-rati li ġejjin soġġetti għat-tariffa għall-ispezzjoni tal-katina alimentari:
               
                           —
                        
                        
                           0 % għall-fatturat li ma jaqbiżx il-HUF 500 miljun (madwar EUR 1,6 miljun);
                        
                     
                           —
                        
                        
                           0,1 % għall-fatturat li jaqbeż il-HUF 500 miljun iżda li ma jaqbiżx il-HUF 50 biljun (madwar EUR 160,6 miljun);
                        
                     
                           —
                        
                        
                           1 % għall-fatturat li jaqbeż il-HUF 50 biljun iżda li ma jaqbiżx il-HUF 100 biljun (madwar EUR 321,2 miljun);
                        
                     
                           —
                        
                        
                           2 % għall-fatturat li jaqbeż il-HUF 100 biljun iżda li ma jaqbiżx il-HUF 150 biljun (madwar EUR 481,8 miljun);
                        
                     
                           —
                        
                        
                           3 % għall-fatturat li jaqbeż il-HUF 150 biljun iżda li ma jaqbiżx il-HUF 200 biljun (madwar EUR 642,4 miljun);
                        
                     
                           —
                        
                        
                           4 % għall-fatturat li jaqbeż il-HUF 200 biljun iżda li ma jaqbiżx il-HUF 250 biljun (madwar EUR 803 miljun);
                        
                     
                           —
                        
                        
                           5 % għall-fatturat li jaqbeż il-HUF 250 biljun iżda li ma jaqbiżx it-HUF 300 biljun (madwar EUR 963,5 miljun);
                        
                     
                           —
                        
                        
                           6 % għall-fatturat li jaqbeż it-HUT 300 biljun.
                        
                     
         
               (11)
            
            
               Skont l-emenda tal-2014 għall-Att dwar il-Katina Alimentari, l-operaturi kollha l-oħrajn tal-katina alimentari baqgħu soġġetti għat-tariffa kkalkolata fuq il-fatturat rilevanti b'rata fissa ta' 0,1 %.
            
         
               (12)
            
            
               La d-dispożizzjoni emendata tal-Att Ungeriż dwar il-Katina Alimentari u lanqas il-memorandum ta' spjegazzjoni tiegħu ma jagħmlu referenza għar-raġunijiet wara l-introduzzjoni ta' regoli speċifiċi fir-rigward tar-rata tat-tariffa għal ħwienet li jbigħu oġġetti tal-konsum li jinbiegħu malajr. Lanqas ma tingħata xi spjegazzjoni dwar id-determinazzjoni tal-meded tal-fatturat differenti u r-rati tat-tariffi korrispondenti.
            
         
               (13)
            
            
               It-tariffa hija soġġetta għad-dikjarazzjoni mill-operaturi tal-katina alimentari. Tista' titħallas f'livell annwali f'żewġ ħlasijiet parzjali indaqs sal-31 ta' Lulju u l-31 ta' Jannar. Il-liġi tipprovdi wkoll għal proċeduri ssimplifikati f'każijiet li fihom it-tariffa tkun inqas minn HUF 1 000 (madwar EUR 3,20). F'dak il-każ, it-tariffa tibqa' soġġetta għal dikjarazzjoni, iżda ma għandhiex titħallas.
            
         
               (14)
            
            
               Piena fuq ħlasijiet tardivi hija pagabbli għal kwalunkwe tariffa għall-ispezzjoni mhux imħallsa sal-iskadenza. Tista' tiġi imposta piena prestabbilita jekk il-persuni jew l-entitajiet soġġetti għat-tariffa għall-ispezzjoni tal-katina alimentari jonqsu milli jissodisfaw l-obbligu tagħhom li jagħmlu dikjarazzjoni, jew li jissodisfawh tard, b'mod inkomplut jew b'dejta mhux vera.
            
         3.   IL-PROĊEDURA TA' INVESTIGAZZJONI FORMALI
   
   3.1.   Motivi għall-bidu ta' proċedura ta' investigazzjoni formali
   
   
               (15)
            
            
               Il-Kummissjoni fetħet il-proċedura ta' investigazzjoni formali għaliex qieset li f'dak l-istadju l-istruttura ta' tariffi progressivi (rati u meded tal-fatturat) introdotta bl-emenda tal-2014 kienet tikkostitwixxi għajnuna mill-Istat illegali u inkompatibbli.
            
         
               (16)
            
            
               B'mod partikolari, il-Kummissjoni qieset li r-rati progressivi introdotti mill-emenda tal-2014 kienu jagħmlu distinzjoni bejn impriżi fuq il-bażi tal-fatturat tagħhom u, għaldaqstant, fuq id-daqs tagħhom u tagħti vantaġġ selettiv lill-impriżi b'fatturat baxx u, b'hekk lill-impriżi ż-żgħar. L-Ungerija ma tatx evidenza li l-istruttura ta' tariffi progressivi applikabbli għall-ħwienet li jbigħu oġġetti tal-konsum li jinbiegħu malajr, bħal supermarkets, tikkorrispondi għal mudell progressiv simili osservat fl-ispejjeż li jġarrab l-Uffiċċju Nazzjonali tas-Sikurezza tal-Katina Alimentari għall-ispezzjonar ta' dawk il-ħwienet. Għaldaqstant, l-Ungerija ma wrietx li l-miżura kienet iġġustifikata mill-għamla jew l-iskema ġenerali tas-sistema tat-taxxa. Għaldaqstant, il-Kummissjoni qieset li l-miiżura kienet tikkostitwixxi għajnuna mill-Istat, peress li kien jidher li kienu ssodisfati l-kundizzjonijiet kollha l-oħrajn stabbiliti fl-Artikolu 107(1) tat-Trattat.
            
         
               (17)
            
            
               Finalment, il-Kummissjoni tqajjem dubji dwar kemm il-miżura hija kompatibbli mas-suq intern. B'mod partikolari, il-Kummissjoni fakkret li ma tistax tiddikjara bħala kompatibbli miżura ta' għajnuna mill-Istat li tikser regoli oħrajn tal-liġi tal-Unjoni, bħal-libertajiet fundamentali stabbiliti mit-Trattat jew id-dispożizzjonijiet tar-regolamenti u d-direttivi tal-Unjoni. F'dak l-istadju, il-Kummissjoni ma setgħetx teskludi li l-miżura kienet immirata b'mod partikolari lejn impriżi bi sjieda barranija, li tista' tinvolvi ksur tal-Artikolu 49 tat-Trattat li jistabbilixxi l-libertà fundamentali tal-istabbiliment u esprimiet dubji wkoll fuq kemm id-differenza fit-trattament tat-taxxa li tinvolvi l-miżura kienet meħtieġa u proporzjonata għall-objettiv ta' ssodisfar tal-obbligi stabbiliti mir-Regolament (KE) Nru 882/2004 tal-Parlament Ewropew u tal-Kunsill (8).
            
         3.2.   Modifiki tal-bażi ġuridika tat-tariffa għall-ispezzjoni wara l-ftuħ tal-proċedura ta' investigazzjoni formali
   
   
               (18)
            
            
               Fis-27 ta' Ottubru 2015, il-gvern Ungeriż ippreżenta lill-Parlament Ungeriż proposta għal Att li jemenda l-Att XLVI tal-2008 dwar il-katina alimentari u s-superviżjoni uffiċjali tagħha. Fis-17 ta' Novembru 2015, il-Parlament Ungeriż adotta l-Att CLXXXII tal-2015 li jemenda l-Att XLVI tal-2008 dwar il-katina alimentari u s-superviżjoni uffiċjali tegħu, li ġie ppubblikat fil-Gazzetta Uffiċjali Ungeriża (Magyar Közlöny) Nru 182/2015 tas-26 ta' Novembru 2015. Il-liġi l-ġdida daħlet fis-seħħ fil-31 jum wara dak tal-pubblikazzjoni tagħha, jiġifieri fis-27 ta' Diċembru 2015.
            
         
               (19)
            
            
               L-emenda ta' Novembru 2015 tabolixxi l-istruttura ta' tariffi progressivi introdotta mill-emenda tal-2014 u terġa' ddaħħal tariffa fissa għall-ispezzjoni ta' 0,1 % għall-operaturi kollha tal-katina alimentari, kif kien il-każ qabel l-emenda tal-2014 għall-Att.
            
         3.3.   Kummenti mill-Ungerija
   
   
               (20)
            
            
               L-Ungerija ma bagħtet ebda kumment lill-Kummissjoni bħala tweġiba għad-Deċiżjoni ta' Ftuħ.
            
         
               (21)
            
            
               Minflok, b'ittra tas-16 ta' Settembru 2015 indirizzata lill-Kummissarju għall-Kompetizzjoni, l-Ungerija bagħtet proposta għal tariffa emendata għall-ispezzjoni tal-katina alimentari lill-Kummissjoni. F'din il-proposta, rata ta' 0 % tkun sostitwita u, minflok l-istruttura ta' tariffi progressivi bi tmien rati (bejn 0 % u 6 %), tiġi introdotta sistema b'żewġ rati (0,1 % għal operaturi tas-settur tal-konsumatur b'fatturat baxx u 0,3 % għall-operaturi tas-settur tal-konsumatur b'fatturat ogħla).
            
         
               (22)
            
            
               B'ittra tas-7 ta' Ottubru 2015, is-servizzi tal-Kummissjoni għarrfu lill-Ungerija li, għad li d-differenza bejn ir-rati tat-tariffi naqsu bil-proposta l-ġdida, it-tariffa l-ġdida proposta tibqa' struttura ta' tariffi progressivi, li toħloq problemi minn perspettiva ta' għajnuna mill-Istat jekk ma tkunx iġġustifikata mill-prinċipji ta' gwida tas-sistema tat-tariffa għall-ispezzjoni.
            
         
               (23)
            
            
               B'ittra tas-7 ta' Ottubru 2015, l-Ungerija bagħtet iktar informazzjoni u dejta bil-għan li tiġġustifika l-istruttura ta' tariffi progressivi doppja fuq il-bażi tal-ispiża tas-superviżjoni tal-atturi ewlenin tas-suq u unitajiet kummerċjali oħrajn. B'mod partikolari, l-Ungerija argumentat li l-atturi ewlenin għandhom struttura kumplessa li teħtieġ kontroll iktar ikkumplikat u ferm iktar riżorsi mingħand l-awtorità li tagħmel dawn il-kontrolli.
            
         
               (24)
            
            
               Wara t-talba tal-Ungerija sabiex tirċievi rispons fuq il-proposta li għamlet fl-ittra tas-16 ta' Settembru 2015 u fuq l-informazzjoni addizzjonali pprovduta fl-ittra tagħha tas-7 ta' Ottubru 2015, is-servizzi tal-Kummissjoni għarrfu lill-Ungerija permezz ta' ittra tas-17 ta' Marzu 2016 li d-dejta pprovduta ma turix li l-ispiża tal-kontrolli bħala sehem mill-fatturat tiżdied bl-istess mod bħar-rati tat-tariffa. B'mod partikolari, is-servizzi tal-Kummissjoni kkonfermaw il-fehma tagħhom li ċ-ċifri pprovduti ma kinux juru li l-ispiża tal-ispezzjonijiet għall-kumpaniji li jaqgħu taħt ir-rata ta' 0,3 % huma tliet darbiet ogħla — għal kull forint tal-fatturat ikkontrollat — minn dawk tal-kumpaniji li jaqgħu taħt ir-rata ta' 0,1 %. B'hekk, l-istruttura progressiva b'żewġ tariffi jkollha tiġi kkunsidrata li tipprovdi vantaġġ selettiv lill-impriżi li jaqgħu taħt il-medda inferjuri.
            
         
               (25)
            
            
               Fl-aħħar, l-Ungerija ma ppreżentatx din il-proposta leġiżlattiva lill-Parlament Ungeriż sabiex jemenda l-Att XLVI tal-2008 dwar il-katina alimentari u s-superviżjoni uffiċjali tagħha.
            
         3.4.   Kummenti mingħand il-partijiet interessati
   
   
               (26)
            
            
               Il-Kummissjoni rċeviet kummenti minn parti interessata waħda. Dik il-parti interessata topera fis-suq Ungeriż u taqbel mal-valutazzjoni tal-Kummissjoni fid-Deċiżjoni ta' Ftuħ. Dik il-parti interessata targumenta li l-miżura tfasslet sabiex tkun immirata b'mod speċifiku lejn kumpaniji barranin, xi ħaġa li targumenta li hija possibbli fid-dawl tal-istruttura tas-suq Ungeriż tal-konsumaturi. Skont dik il-parti, kumpaniji barranin fis-settur tal-konsumatur fl-Ungerija joperaw fergħat jew sussidjarji, li jżidu l-livell tal-fatturat (konsolidat) tagħhom. Għall-kuntrarju, l-impriżi Ungeriżi huma organizzati f'sistema ta' frankiġja, b'kull ħanut individwali — jew numru limitat minnhom — li jkun operat minn entità ġuridika differenti li ma tkunx parti mill-entità jew il-grupp korporattivi tal-franchisor. Skont l-istimi pprovduti mill-parti interessata, il-bejjiegħa bl-imnut barranin (gruppi korporattivi) flimkien bħalissa jkollhom sehem ta' bejn wieħed u ieħor 50 % fl-Ungerija, iżda jġarrbu madwar 95 % tal-volum tat-tariffa għall-ispezzjoni, filwaqt li l-bejjiegħa bl-imnut Ungeriżi ġeneralment jaqgħu fi ħdan il-meded tat-tariffi ta' 0 % jew 0,1 % skont l-Artikolu 47/B tal-Att dwar il-Katina Alimentari.
            
         
               (27)
            
            
               Fi kliem ieħor, il-bejjiegħa bl-imnut tal-ikel Ungeriżi, minħabba l-organizzazzjoni tas-sistema frankiġja tagħhom, jaqgħu b'mod awtomatiku taħt il-meded inferjuri tat-tariffa (soġġetti għal rati ta' 0 % jew 0,1 %), filwaqt li l-fergħat/sussidjarji ta' kumpaniji prinċipali barranin tal-UE, li mhumiex organizzati skont is-sistema frankiġja, ġeneralment ikunu milqutin minn livelli ogħla tat-tariffa. B'hekk, skont il-parti interessata, it-tariffa għall-ispezzjoni tal-katina alimentari tagħti vantaġġ selettiv kemm lill-impriżi iżgħar kif ukoll lil dawk l-impriżi li joperaw fil-kummerċ għall-konsumaturi li mhumiex organizzati f'sistema ta' fergħat, jiġifieri għal impriżi Ungeriżi vs dawk barranin.
            
         3.5.   Kummenti mill-Ungerija dwar il-kummenti tal-partijiet interessati
   
   
               (28)
            
            
               Il-Kummissjoni ma rċeviet ebda tweġiba mill-Ungerija dwar il-kummenti mill-parti interessata unika, li ngħaddewlha ma' ittra tat-13 ta' Ottubru 2015.
            
         4.   VALUTAZZJONI TAL-GĦAJNUNA
   
   
               (29)
            
            
               Il-Kummissjoni tillimita l-valutazzjoni tagħha f'din id-Deċiżjoni għad-dispożizzjonijiet tal-emenda tal-2014 għall-Att dwar il-Katina Alimentari, b'mod iktar speċifiku għad-dispożizzjoni emendata li tistabbilixxi struttura ta' tariffi progressivi (rati u meded tal-fatturat) fuq il-ħwienet li jbigħu oġġetti tal-konsum li jinbiegħu malajr fl-Ungerija kif stipulat fil-premessa 10 iktar 'il fuq.
            
         4.1.   Preżenza ta' għajnuna mill-Istat skont it-tifsira tal-Artikolu 107(1) tat-Trattat
   
   
               (30)
            
            
               Skont l-Artikolu 107(1) tat-Trattat, “[ħ]lief għad-derogi previsti fit-Trattati, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, sa fejn tolqot il-kummerċ bejn l-Istati Membri, tkun inkompatibbli mas-suq intern.”
            
         
               (31)
            
            
               Għalhekk, il-klassifikazzjoni ta' miżura bħala għajnuna skont it-tifsira ta' din id-dispożizzjoni teħtieġ li jiġu ssodisfati l-kundizzjonijiet kumulattivi li ġejjin: (i) il-miżura trid tkun imputabbli lill-Istat u ffinanzjata mir-riżorsi tal-Istat; (ii) trid tagħti vantaġġ lill-benefiċjarju tagħha; (iii) dak il-vantaġġ irid ikun selettiv; u (iv) il-miżura trid twassal għal distorsjoni jew theddida ta' distorsjoni għall-kompetizzjoni u taffettwa l-kummerċ bejn l-Istati Membri.
            
         4.1.1.   Riżorsi tal-Istat u imputabilità lill-Istat
   
   
               (32)
            
            
               Sabiex tikkostitwixxi għajnuna mill-Istat, miżura trid tkun iffinanzjata permezz ta' riżorsi tal-Istat u tkun imputabbli lil Stat Membru.
            
         
               (33)
            
            
               Peress li l-miżura tirriżulta minn Att tal-Parlament Ungeriż, huwa ċar li hija imputabbli lill-Istat Ungeriż. L-argument tal-Ungerija li, peress li l-bażi ġuridika tat-tariffa hija r-Regolament (KE) Nru 882/2004, it-tariffa ma tistax tiġi imputata lill-Istat Ungeriż, ma jistax jiġi aċċettat.
            
         
               (34)
            
            
               Il-Qrati tal-Ungerija kienu ddikjaraw li eżenzjoni mit-taxxa adottata minn Stat Membru li jimplimenta direttiva tal-Unjoni skont l-obbligi tiegħu tat-Trattat mhijiex imputabbli lil dak l-Istat Membru, iżda tirriżulta minn att tal-leġiżlatura tal-Unjoni u, għaldaqstant, ma tikkostitwixxix għajnuna mill-Istat (9). Madankollu, ir-Regolament (KE) Nru 882/2004 jistabbilixxi l-obbligi ġenerali għall-Istati Membri u ma jimponix fuqhom l-obbligu li jistabbilixxu tariffi progressivi fuq il-bażi tal-fatturat għat-twettiq ta' kontrolli, u b'hekk ma jistax jingħad li l-emenda tal-2014 ġejja minn att tal-leġiżlatura tal-Unjoni. L-Artikolu 26 tar-Regolament (KE) Nru 882/2004 jistipula li “L-Istati Membri għandhom jiżguraw li riżorsi finanzjarji adegwati jkunu disponibbli biex jipprovdu għall-impjegati meħtieġa u riżorsi oħra għall-kontrolli uffiċjali b'kull mezz ikun x'ikun kunsidrat xieraq, inkluż permezz ta' tassazzjoni ġenerali jew billi jiġu stabbiliti tariffi u piżijiet.” Skont l-Artikolu 27(1), “L-Istati Membri jistgħu jiġbru tariffi jew piżijiet biex ikopru l-ispejjeż li jirriżultaw mill-kontrolli uffiċjali”. B'hekk, hija r-responsabbiltà tal-Istati Membri individwali li jistabbilixxu l-ammont tat-tariffi sal-limiti tat-tali leġiżlazzjoni, u b'mod partikolari f'konformità mal-Artikolu 27 tagħha. Għalhekk, kwalunkwe għażla li ssir f'dak il-kuntest hija imputabbli lill-Istat Ungeriż.
            
         
               (35)
            
            
               Rigward il-finanzjament tal-miżura mir-riżorsi tal-Istat, fejn ir-riżultat ta' miżura jkun dak li l-Istat jitlef dħul li kien ikollu jiġbor mingħand impriża f'ċirkustanzi normali, dik il-kundizzjoni hija ssodisfata wkoll (10). F'dan il-każ, l-Istat Ungeriż jirrinunzja għar-riżorsi li kien ikollu jiġbor mingħand l-operaturi ta' ħwienet li jbigħu oġġetti tal-konsum li jinbiegħu malajr b'livell inqas ta' fatturat (u b'hekk l-impriżi ż-żgħar), li kieku kienu soġġetti għall-istess tariffa għall-ispezzjoni bħall-operaturi ta' ħwienet li jbigħu oġġetti tal-konsum li jinbiegħu malajr b'livell għoli ta' fatturat.
            
         4.1.2.   Vantaġġ
   
   
               (36)
            
            
               Skont il-ġurisprudenza tal-Qrati tal-Unjoni, il-kunċett ta' għajnuna ma jkoprix biss il-benefiċċji pożittivi, iżda anki miżuri li, f'forom varji, jimmitigaw it-tariffi li normalment ikunu inklużi fil-baġit ta' impriża (11). Għad li miżura li tinvolvi tnaqqis f'taxxa jew f'imposta ma tinvolvix trasferiment pożittiv ta' riżorsi mill-Istat, twassal għal vantaġġ għaliex tqiegħed lill-impriżi li tapplika għalihom f'pożizzjoni finanzjarja iktar favorevoli minn kontribwenti oħrajn u tirriżulta f'telf ta' dħul għall-Istat (12). Vantaġġ jista' jingħata permezz ta' tipi differenti ta' tnaqqis fil-piż tat-taxxa ta' kumpanija u, b'mod partikolari, permezz ta' tnaqqis fir-rata tat-taxxa applikabbli, il-bażi taxxabbli jew fl-ammont tat-taxxa dovuta (13).
            
         
               (37)
            
            
               L-emenda tal-2014 għall-Att dwar il-Katina Alimentari tistabbilixxi struttura ta' tariffi progressivi li tapplika għal operaturi ta' ħwienet li jbigħu oġġetti tal-konsum li jinbiegħu malajr skont il-medda li fiha jaqa' l-fatturat ta' dawk l-impriżi. Il-karattru progressiv ta' dawk it-tariffi għandu l-effett li l-persentaġġ medju tat-tariffa imposta fuq il-fatturat ta' ħanut tiżdied meta jiżdied il-fatturat tiegħu u jilħaq il-medda superjuri li jmiss. Dan għandu r-riżultat li l-impriżi b'fatturat inferjuri (impriżi iżgħar) huma soġġetti għat-tariffa b'rata medja sostanzjalment inqas minn impriżi b'fatturat għoli (impriżi ikbar). Il-fatt li huma soġġetti għat-tariffa b'din ir-rata medja sostanzjalment inqas jimmitiga t-tariffi li jridu jġarrbu l-impriżi b'fatturat baxx meta mqabblin mal-impriżi b'fatturat għoli u, għalhekk, dan jikkostitwixxi vantaġġ għall-benefiċċju ta' impriżi iżgħar meta mqabblin mal-impriżi ikbar għall-finijiet tal-Artikolu 107(1) tat-Trattat.
            
         4.1.3.   Selettività
   
   
               (38)
            
            
               Miżura hija selettiva jekk tiffavorixxi lil ċerti impriżi jew il-produzzjoni ta' ċerti prodotti skont it-tifsira tal-Artikolu 107(1) tat-Trattat.
            
         
               (39)
            
            
               Għal skemi fiskali, il-Qorti tal-Ġustizzja stabbilixxiet li s-selettività ta' miżura għandha, fil-prinċipju, tiġi vvalutata permezz ta' analiżi maqsuma fi tliet stadji (14). L-ewwel jiġi identifikat ir-reġim tat-taxxa komuni jew normali applikabbli fl-Istat Membru: “is-sistema ta' referenza”. It-tieni, għandu jiġi stabbilit jekk miżura partikolari tikkostitwixxix deroga minn dik is-sistema peress li tiddistingwi bejn operaturi ekonomiċi li, fid-dawl tal-objettivi intrinsiċi għas-sistema, ikunu f'sitwazzjoni fattwali u legali komparabbli. Jekk il-miżura inkwistjoni ma tikkostitwixxix deroga mis-sistema ta' referenza, ma tkunx selettiva. Jekk iva (u għalhekk tkun selettiva prima facie), irid ikun stabbilit, fit-tielet stadju tal-analiżi, jekk il-miżura derogatorja hijiex iġġustifikata mill-għamla jew l-iskema ġenerali tas-sistema tat-taxxa (ta' referenza) (15). Jekk miżura selettiva prima facie tkun iġġustifikata mill-għamla jew l-iskema ġenerali tas-sistema, mhijiex sejra titqies li hija selettiva u, b'hekk, sejra taqa' barra mill-kamp ta' applikazzjoni tal-Artikolu 107(1) tat-Trattat.
            
         (a)   Sistema ta' referenza
   
   
               (40)
            
            
               F'dan il-każ, il-Kummissjoni tqis li s-sistema ta' referenza hija t-tariffa għall-ispezzjoni fuq l-impriżi tal-katina alimentari li joperaw fl-Ungerija (16). Il-Kummissjoni ma tqisx li l-istruttura tat-tariffi progressivi introdotta bl-emenda tal-2014 tista' tifforma parti minn dik is-sistema ta' referenza.
            
         
               (41)
            
            
               Kif speċifikat il-Qorti tal-Ġustizzja (17), mhux dejjem biżżejjed li l-analiżi tas-selettività tiġi limitata għal jekk il-miżura tidderogax mis-sistema ta' referenza kif identifikata mill-Istat Membru. Hemm bżonn li jiġi evalwat ukoll jekk il-limiti ta' dik is-sistema tfasslux mill-Istat Membru b'mod konsistenti jew, inkella, tfasslux b'mod arbitrarju jew bi preġudizzju ċar, b'tali mod li jiffavorixxu lil ċerti impriżi fuq oħrajn. Inkella, minfok ma jistabbilixxi regoli ġenerali li japplikaw għall-impriżi kollha li minnhom issir deroga għal ċerti impriżi, l-Istat Membru jista' jikseb l-istess riżultat, filwaqt li jevita r-regoli dwar l-għajnuna mill-Istat, billi jaġġusta u jgħaqqad ir-regoli tiegħu b'tali mod li, sa mill-applikazzjoni tagħhom, jirriżultaw f'piż differenti għal impriżi differenti (18). Huwa partikolarment importanti li jitfakkar li, f'dak ir-rigward, il-Qorti tal-Ġustizzja ddikjarat b'konsistenza li l-Artikolu 107(1) tat-Trattat ma jagħmilx distinzjoni bejn miżuri ta' intervent mill-Istat b'referenza għall-kawżi tagħhom jew l-iskopijiet tagħhom, iżda jiddefinixxihom b'rabta mal-effetti tagħhom u, b'hekk, b'mod indipendenti mit-tekniki użati (19).
            
         
               (42)
            
            
               Filwaqt li l-applikazzjoni ta' rata fissa għall-fatturat tal-operaturi tal-katina alimentari hija mezz xieraq kif jiġu koperti l-ispejjeż li jġarrab l-Istat għall-attivitajiet ta' spezzjoni tiegħu b'konformità mar-Regolament (KE) Nru 882/2004, l-istruttura tat-tariffi progressivi introdotta mill-emenda tal-2014 għall-Att dwar il-Katina Alimentari tidher li hija mfassla mill-Ungerija sabiex tiffavorixxi lil ċerti impriżi fuq oħrajn. Qabel l-emenda tal-2014, l-operaturi kollha tal-katina alimentari, inklużi ħwienet li jbigħu oġġetti tal-konsum li jinbiegħu malajr, kellhom iħallsu t-tariffa fir-rigward tal-fatturat tagħhom b'rata fissa ta' 0,1 %. Skont l-istruttura ta' tariffi progressivi introdotta mal-emenda tal-2014, l-operaturi ta' ħwienet li jbigħu oġġetti tal-konsum li jinbiegħu malajr huma potenzjalment soġġetti għal sensiela ta' tmien rati ta' tariffi differenti, li jibdew minn 0 % u li jiżdiedu b'mod progressiv sa 6 %, skont il-meded li fihom jaqa' l-fatturat tagħhom. Konsegwentement, bħala riżultat tal-emenda tal-2014, tapplika rata tat-taxxa medja differenti għal impriżi soġġetti għat-tariffa skont l-għamla tal-attivitajiet tagħhom (jekk joperawx ħwienet li jbigħu oġġetti tal-konsum li jinbiegħu malajr) u l-livell ta' fatturat tagħhom (jekk jaqbiżx il-limiti stabbiliti minn dik l-emenda).
            
         
               (43)
            
            
               Peress li kull kumpanija hija ntaxxata b'rata differenti, mhuwiex possibbli għall-Kummissjoni li tidentifika rata ta' referenza waħda fit-tariffi kif emendati fl-2014. L-Ungerija la ppreżentat xi rata speċifikata bħala r-rata ta' referenza jew ir-rata “normali”, la spjegat għaliex rata ogħla tkun iġġustifikata minn ċirkustanzi eċċezzjonali għal operaturi ta' ħwienet li jbigħu oġġetti tal-konsum li jinbiegħu malajr b'livell għoli ta' fatturat, u lanqas ma spjegat għaliex għandhom ikunu japplikaw rati inqas għal ċerti kategoriji ta' operaturi jew operaturi ta' ħwienet li jbigħu oġġetti tal-konsum li jinbiegħu malajr b'livelli baxxi ta' fatturati.
            
         
               (44)
            
            
               Għaldaqstant, l-effett tal-emenda tal-2014 huwa li impriżi differenti jħallsu livelli differenti ta' taxxa (espressi bħala sehem mill-fatturat annwali kumplessiv tagħhom) skont l-attivitajiet tagħhom u, peress li l-ammont ta' fatturat li tagħmel impriża huwa korrelatat sa ċertu punt mad-daqs ta' dik l-impriża, skont id-daqs tagħhom. Madankollu, l-objettiv tat-tariffa għall-ispezzjoni tal-ikel huwa li tiffinanzja kontrolli marbutin mas-saħħa u s-sikurezza tal-ikel hu u jgħaddi mill-katina alimentari u l-istruttura ta' tariffi progressivi, b'rati li jvarjaw bejn 0 % u 6 %, ma jirriflettix ir-relazzjoni bejn l-ispiża tal-ispezzjonijiet fil-bini tal-impriżi koperti mill-miżura u l-fatturat tagħhom.
            
         
               (45)
            
            
               Fid-dawl ta' dak l-objettiv, il-Kummissjoni tqis li l-operaturi kollha tal-katina alimentari, b'mod ġenerali, u l-operaturi kollha ta' ħwienet li jbigħu oġġetti tal-konsum li jinbiegħu malajr, b'mod partikolari, huma f'sitwazzjoni legali u fattwali komparabbli, indipendentement mill-attivitajiet tagħhom jew il-livell ta' fatturat tagħhom, u l-Ungerija ma pprovdiet ebda ġustifikazzjoni konvinċenti sabiex tiddiskrimina bejn dawk it-tipi ta' impriżi f'dak li għandu x'jaqsam mal-imposta tat-tariffa għall-ispezzjoni tal-katina alimentari. F'dan ir-rigward, il-Kummissjoni tirreferi għall-premessi 52 sa 57 ta' hawn taħt. Għaldaqstant, l-Ungerija b'mod deliberat fasslet it-tariffa għall-ispezzjoni tal-katina alimentari b'tali mod sabiex tiffavorixxi b'mod arbitrarju lil ċerti impriżi, jiġifieri operaturi ta' ħwienet li jbigħu oġġetti tal-konsum li jinbiegħu malajr b'livell baxx ta' fatturat (u b'hekk lil impriżi iżgħar), u ttellef lil oħrajn, primarjament l-impriżi l-kbar, li għandhom ukoll it-tendenza li jkollhom sjieda barranija (20).
            
         
               (46)
            
            
               Għaldaqstant, is-sistema ta' referenza hija selettiva fl-għamla tagħha b'mod li mhuwiex iġġustifikat fid-dawl tal-objettiv tat-tariffa għall-ispezzjoni tal-ikel, jiġifieri dak li tiffinanzja l-kontrolli marbutin mas-saħħa u s-sikurezza tal-ikel hu u jgħaddi mill-katina alimentari. Konsegwentement, is-sistema ta' referenza xierqa f'dan il-każ hija l-impożizzjoni ta' tariffa għall-ispezzjoni fuq l-impriżi fil-katina alimentari li joperaw fl-Ungerija fuq il-bażi tal-fatturat tagħhom, bla ma l-istruttura ta' tariffi progressivi hija parti minn dik is-sistema.
            
         (b)   Deroga mis-sistema ta' referenza
   
   
               (47)
            
            
               Bħala t-tieni stadju, hemm bżonn li jiġi stabbilit jekk il-miżura tidderogax mis-sistema ta' referenza favur ċerti impriżi li huma f'sitwazzjoni fattwali u legali simili fid-dawl tal-objettiv intrinsiku tas-sistema ta' referenza.
            
         
               (48)
            
            
               Kif spjegat fil-premessa 44, l-objettiv intrinsiku tat-tariffa għall-ispezzjoni tal-ikel hija li tiffinanzja l-kontrolli marbutin mas-saħħa u s-sikurezza tal-ikel hu u jgħaddi mill-katina alimentari fl-Ungerija. Kif spjegat iktar f'dik il-premessa, l-operaturi kollha tal-katina alimentari, b'mod ġenerali, u l-operaturi kollha ta' ħwienet li jbigħu oġġetti tal-konsum li jinbiegħu malajr, għandhom jitqiesu li huma f'sitwazzjoni legali u fattwali komparabbli fid-dawl ta' dak l-objettiv, indipendentement mill-attivitajiet tagħhom jew il-livell ta' fatturat li jagħmlu.
            
         
               (49)
            
            
               Kif spjegat fil-premessa 37, l-istruttura ta' tariffi progressivi li, skont l-emenda tal-2014, tapplika biss għal operaturi ta' ħwienet li jbigħu oġġetti tal-konsum li jinbiegħu malajr, għandha l-konsegwenza li l-impriżi b'livelli għoljin ta' fatturat huma soġġetti kemm għal tariffi għall-ispezzjoni marġinali sostanzjalment għoljin kif ukoll rati tat-tariffa għall-ispezzjoni medja sostanzjalment ogħla meta mqabblin ma' operaturi ta' ħwienet b'livelli baxxi ta' fatturat u operaturi oħrajn tal-katina alimentari. Fi kliem ieħor, l-istruttura ta' tariffi progressivi introdotta mill-emenda tal-2014 tagħmel distinzjoni bejn impriżi f'sitwazzjoni fattwali u legali komparabbli fir-rigward tal-objettiv tat-tariffa għall-ispezzjoni tal-ikel fuq il-bażi tal-attivitajiet tagħhom u d-daqs tagħhom.
            
         
               (50)
            
            
               B'mod partikolari, il-Kummissjoni tosserva li r-rati ta' tariffi stabbiliti mill-emenda tal-2014 għall-Att dwar il-Katina Alimentari u l-meded li japplikaw għalihom jirriżultaw f'żieda fit-tariffa għal impriżi soġġetti għat-tariffa skont il-fatturat tagħhom minn ċerti attivitajiet u, b'hekk, id-daqs tagħhom. Ir-rata tat-tariffa marġinali hija ta' 0,1 % għal impriżi li jiġġeneraw fatturat ogħla minn HUF 500 miljun, iżda li ma jaqbżux il-HUF 50 biljun. Dik ir-rata marġinali hija moltiplikata b'60 sabiex jinkiseb 6 % għal impriżi li jbigħu oġġetti tal-konsum li jinbiegħu malajr li jiġġeneraw fatturat li jaqbeż it-HUF 300 biljun. Il-konsegwenza ta' dik iż-żieda fir-rata tat-tariffa marġinali hija li għal ħanut b'fatturat fl-ogħla medda, il-livell medju tat-tariffa huwa sostanzjalment ogħla minn dak applikabbli għal impriżi b'livelli inqas ta' fatturat (u b'hekk impriżi iżgħar).
            
         
               (51)
            
            
               Konsegwentement, l-istruttura ta' rati progressivi introdotta mill-emenda tal-2014 tidderoga mis-sistema ta' referenza li tikkonsisti fl-impożizzjoni ta' tariffa għall-ispezzjoni dwar l-impriżi tal-katina alimentari li joperaw fl-Ungerija favur operaturi ta' ħwienet li jbigħu oġġetti tal-konsum li jinbiegħu malajr b'livell baxx ta' fatturat (u b'hekk impriżi iżgħar). Għaldaqstant, il-Kummissjoni tqis li l-imżura kkontestata hija selettiva prima facie.
            
         (c)   Ġustifikazzjoni
   
   
               (52)
            
            
               Miżura li tidderoga mis-sistema ta' referenza mhijiex selettiva jekk tkun iġġustifikata min-natura jew l-iskema ġenerali ta' dik is-sistema. Dan huwa l-każ li fih it-trattament selettiv ikun ir-riżultat ta' mekkaniżmi inerenti neċessarji għall-funzjonament u l-effettività tas-sistema (21). Għal dan il-għan, l-objettivi tal-politika esterna — bħall-objettivi tal-politika reġjonali, ambjentali jew industrijali — ma jistgħux jintużaw bħala raġuni mill-Istati Membri sabiex jiġġustifikaw it-trattament differenzjat tal-impriżi skont ċerta skema. Huwa f'idejn l-Istat Membru, jiġifieri l-awtoritajiet Ungeriżi, li jipprovdu ġustifikazzjoni.
            
         
               (53)
            
            
               L-awtoritajiet Ungeriżi argumentaw li l-iskop tad-deroga huwa li jiżguraw li r-rata tat-tariffa għall-ispezzjoni hija iktar proporzjonali għar-riżorsi tal-awtorità meħtieġa għall-ispezzjoni ta' atturi sinifikanti fis-suq (eż. ċertifikati, żmien meħtieġ għall-ispezzjoni bis-sistemi informatiċi u ta' garanzija tal-kwalità, in-numru ta' siti tal-kumpanija, l-użu ta' esperti u spejjeż tal-vetturi). Fil-fehma tal-awtoritajiet Ungeriżi, l-operaturi fil-katina alimentari b'fatturati kbar jew li jirrappreżentaw riskju ikbar permezz tan-numru ikbar ta' konsumaturi li jaraw għandhom jikkontribwixxu iktar għall-finanzjament tal-ispezzjoni tal-katina alimentari.
            
         
               (54)
            
            
               Il-Kummissjoni tqis li t-tariffi tal-fatturat progressivi jistgħu jiġu ġġustifikati biss jekk l-objettiv speċifiku fil-mira tat-tariffa jkun jeħtieġ it-tali rati progressivi, jiġifieri jekk l-ispejjeż li t-tariffa suppost tkopri jew l-esternalitajiet negattivi maħluqin minn attività li t-tariffa suppost tindirizza jiżdiedu wkoll — u jiżdiedu b'mod iktar minn proporzjonat (22) — fir-rigward tal-fatturat. Peress li t-tariffa għas-superviżjoni tal-katina tal-konsum suppost li tiffinanzja l-kontrolli marbutin mas-saħħa u s-sikurezza tal-ikel hu u jgħaddi mill-katina alimentari, il-Kummissjoni ma sabet ebda raġuni għaliex l-ispiża tat-tali kontrolli għandha tiżdied b'mod iktar milli proporzjonat mal-fatturat tal-impriżi ikbar.
            
         
               (55)
            
            
               Pereżempju, l-Ungerija ma pprovdietx evidenza li tispjega għaliex l-operatur ta' ħanut tal-imnut b'livelli sostanzjali ta' fatturat li jbigħ, pereżempju, pakkett zokkor, ikun jirrappreżenta 60 darba l-perikli jew jiġġustifika kontrolli li jiswew 60 darba iktar meta mqabbel ma' operatur ta' supermarket żgħir b'fatturat baxx li jbigħ l-istess pakkett zokkor. Tabilħaqq, filwaqt li l-fatturat li jirriżulta mill-bejgħ ta' dak il-pakkett zokkor huwa simili għaż-żewġ impriżi, it-tariffa dovuta għal kull forint ta' fatturat iġġenerat mill-bejgħ ta' dak il-pakkett hija 60 darba inqas għall-operatur tas-supermarket iż-żgħir.
            
         
               (56)
            
            
               Il-Kummissjoni tosserva wkoll li l-ġustifikazzjoni dubjuża tal-Ungerija li l-operaturi fil-katina alimentari b'fatturati ikbar għandhom jikkontribwixxu iktar għall-finanzjament tal-ispezzjoni tal-katina alimentari hija invalidata mill-fatt li ħanut li jbigħ oġġetti tal-konsum li jinbiegħu malajr li jiġġenera livell għoli ta' fatturat sejjer ikun soġġett għal rati ogħla fuq dak il-fatturat milli operaturi fil-katina alimentari li mhumiex impriżi li jbigħu oġġetti tal-konsum li jinbiegħu malajr li jiġġeneraw l-istess livell ta' fatturat iżda jibqgħu soġġetti għal tariffa fissa ta' 0,1 %.
            
         
               (57)
            
            
               Għaldaqstant, il-Kummissjoni ma tqisx li l-miżura hija ġġustifikata mill-għamla u mill-iskema ġenerali tas-sistema ta' referenza. Għaldaqstant, il-miżura għandha titqies li tagħti vantaġġ selettiv lil impriżi li joperaw ħwienet li jbigħu oġġetti tal-konsum li jinbieħu malajr b'livell baxx ta' fatturat (u b'hekk lil impriżi iżgħar).
            
         4.1.4.   Tfixkil tal-kompetizzjoni u l-effett fuq il-kummerċ intra-UE
   
   
               (58)
            
            
               Skont l-Artikolu 107(1) tat-Trattat, miżura trid twassal għal distorsjoni jew theddida ta' distorsjoni għall-kompetizzjoni u jkollha effett fuq il-kummerċ intra-Unjoni sabiex tikkostitwixxi għajnuna mill-Istat. Il-miżura tapplika għal impriżi li jiksbu fatturat minn ċerti attivitajiet marbutin mal-katina alimentari u li jbigħu oġġetti tal-konsum li jinbiegħu malajr fis-suq Ungeriż, inklużi operaturi minn Stati Membri oħrajn. Is-suq moqdi minn impriżi li jbigħu oġġetti tal-konsum li jinbiegħu malajr huwa kkaratterizzat– kemm fl-Ungerija kif ukoll fi Stati Membri oħrajn — mill-preżenza ta' operaturi minn Stati Membri oħrajn li effettivament joperaw — jew jistgħu jiżviluppaw l-operazzjonijiet tagħhom — fuq skala internazzjonali. Il-karattru progressiv tat-tariffa tal-fatturat tista' tiffavorixxi b'mod sostanzjali lil uħud minn dawk l-operaturi, għad-detriment ta' oħrajn u ssaħħaħ il-pożizzjoni tagħhom kemm fis-suq Ungeriż kif ukoll fis-suq Ewropew inġenerali. Għaldaqstant, il-miżura għandha influwenza fuq is-sitwazzjoni kompetittiva tal-impriżi soġġetti għal tariffi progressivi, twassal għal distorsjoni jew theddida ta' distorsjoni għall-kompetizzjoni u għandha effett fuq il-kummerċ intra-UE.
            
         4.1.5.   Konklużjoni
   
   
               (59)
            
            
               Peress li huma ssodisfati l-kundizzjonijiet stabbiliti mill-Artikolu 107(1) tat-Trattat, il-Kummissjoni tqis li l-emenda tal-2014 għall-Att dwar il-Katina Alimentari jistabbilixxi struttura ta' rata ta' tariffi progressivi għal impriżi li jbigħu oġġetti tal-konsum li jinbiegħu malajr tikkostitwixxi għajnuna mill-Istat skont it-tifsira ta' dik id-dispożizzjoni.
            
         4.2.   Kompatibilità tal-għajnuna mas-suq intern
   
   
               (60)
            
            
               Għajnuna mill-Istat għandha titqies kompatibbli mas-suq intern jekk taqa' fi ħdan waħda mill-kategoriji elenkati fl-Artikolu 107(2) tat-Trattat (23) u tista' titqies kompatibbli mas-suq intern jekk tinstab mill-Kummissjoni bħala waħda li taqa' taħt xi waħda mill-kategoriji elenkati fl-Artikolu 107(3) tat-Trattat (24). Madankollu, huwa l-Istat Membru li jagħti l-għajnuna li jġarrab l-oneru tal-provi li l-għajnuna mill-Istat mogħtija minnu hija kompatibbli mas-suq intern skont l-Artikoli 107(2) jew 107(3) tat-Trattat (25).
            
         
               (61)
            
            
               Il-Kummissjoni tosserva li l-awtoritajiet Ungeriżi ma pprovdew ebda argument għaliex l-emenda tal-2014 għall-Att dwar il-Katina Alimentari jkun kompatibbli mas-suq intern. L-Ungerija ma kkummentatx fuq id-dubji mqajmin fid-Deċiżjoni ta' Ftuħ rigward il-kompatibbiltà tal-miżura u ma rreaġixxietx għall-kummenti espressi mill-parti terza dwar il-kompatibbiltà (26). Il-Kummissjoni tqis li ma tapplika l-ebda waħda mill-eċċezzjonijiet imsemmijin fid-dispożizzjonijiet ta' hawn fuq, peress li l-miżura ma tidhirx li hija mmirata sabiex jinkiseb wieħed mill-objettivi elenkati f'dawk id-dispożizzjonijiet. Konsegwentement, il-miżura ma tistax tiġi ddikjarata inkompatibbli mas-suq intern.
            
         
               (62)
            
            
               Il-Kummissjoni tfakkar ukoll li ma tistax tiddikjara bħala kompatibbli miżura ta' għajnuna mill-Istat li tikser regoli oħrajn tal-liġi tal-Unjoni, bħal-libertajiet fundamentali stabbiliti mit-Trattat jew id-dispożizzjonijiet tar-regolamenti u d-direttivi tal-Unjoni. F'dak ir-rigward, id-dubji li qajmet il-Kummissjoni fid-Deċiżjoni ta' Ftuħ li l-miżura hija mmirata primarjament lejn impriżi bi sjieda barranija, li tista' tinvolvi ksur tal-Artikolu 49 tat-Trattat li jistabbilixxi l-libertà fundamentali ta' stabbiliment, ma tneħħewx. L-Ungerija ma kkummentatx fuq il-ksur possibbli tal-Artikolu 49 tat-Trattat jew il-kummenti tal-parti terza interessata fuq dan l-aspett.
            
         
               (63)
            
            
               L-Ungerija ddikjarat li r-Regolament (KE) Nru 882/2004 huwa l-bażi ġuridika għat-tariffa għall-ispezzjoni tal-katina alimentari kif emendata mill-emenda tal-2014. Madankollu, fuq il-bażi tal-informazzjoni pprovduta mill-awtoritajiet Ungeriżi (27), il-Kummissjoni ma taqbilx li l-miżura — kif emendata fl-2014 — tikkonforma mar-Regolament (KE) Nru 882/2004 għall-erba' raġunijiet li ġejjin.
            
         
               (64)
            
            
               L-ewwel nett, fuq il-bażi tal-informazzjoni pprovduta mill-Ungerija, ma ġiex stabbilit li t-tariffa għall-ispezzjoni — kif emendata fl-2014 — ġiet ikkalkolata skont il-kriterji għall-kalkolu tat-tariffi mnaqqxin fir-Regolament (KE) Nru 882/2004, u lanqas ma kienet taqbeż l-ispejjeż kumplessivi li jġarrbu l-awtoritajiet kompetenti fit-twettiq tal-kontrolli uffiċjali, kif inhu meħtieġ b'mod speċifiku mill-Artikolu 27(4) ta' dak ir-Regolament.
            
         
               (65)
            
            
               It-tieni, l-ispejjeż li tqiesu meta ġie stabbilit il-metodu ta' kalkolu tat-tariffa għall-ispezzjoni ma jidhrux li huma konformi ma' dawk imsemmijin fl-Artikolu 27(4)(a) meta jinqraw flimkien mal-Anness VI tar-Regolament (KE) Nru 882/2004. B'mod partikolari, filwaqt li dan tal-aħħar jistipula li l-ispejjeż li jridu jiġu kkunsidrati għall-kalkolu tat-tariffi jistgħu jinkludu dawk ta' persunal “involut f'kontrolli uffiċjali”, l-awtoritajiet Ungeriżi għarrfu lill-Kummissjoni li t-tariffa għall-ispezzjoni li jitolbu tkopri wkoll l-ispejjeż (iktar ġenerali) li jirriżultaw mill-kategorija usa' ta' “salarji tal-persunal” (28).
            
         
               (66)
            
            
               It-tielet, għad li l-awtoritajiet Ungeriżi huma intitolati jitolbu tariffi b'rata fissa skont l-Artikolu 27(4)(b) tar-Regolament (KE) Nru 882/2004, naqsu milli jipprovdu ġustifikazzjoni konvinċenti għall-għamla progressiva tat-tariffa għall-ispezzjoni u għall-istrutturi tagħha (il-meded tat-tariffi u r-rati). B'mod partikolari, l-Ungerija ma pprovdiet ebda evidenza li l-istruttura ta' rati progressivi (ir-rati u l-meded tal-fatturat) applikabbli għall-operaturi ta' ħwienet li jbigħu oġġetti tal-konsum li jinbiegħu malajr tikkorrispondi għal mudell progressiv simili osservat fl-ispejjeż imġarrbin mill-Uffiċċju Nazzjonali tas-Sikurezza tal-Katina Alimentari għall-ispezzjonar tat-tali impriżi.
            
         
               (67)
            
            
               Fl-aħħar, għad li huwa allegat li r-rata progressiva hija ġġustifikata skont ir-Regolament (KE) Nru 882/2004 mill-ħtieġa li jkun hemm tariffa proporzjonata għar-riżorsi amministrattivi ikbar li l-awtoritajiet kompetenti jridu jiksbu għall-kontrolli fuq atturi kbar fis-suq, il-Kummissjoni ma tistax tifhem kif, fid-dawl tal-kontrolli uffiċjali, il-kontroll ta' diversi ħwienet ta' bejjiegħa bl-imnut kbar jista' jkun jiswa iktar flus jew ikun iktar kumpless mill-kontroll ta' diversi ħwienet ta' operaturi fi frankiġja (li, madankollu, huma soġġetti għal tariffi għall-ispezzjoni sostanzjalment inqas peress li l-fatturat ta' kull ħanut f'livell individwali huwa ferm inqas).
            
         
               (68)
            
            
               Fid-dawl ta' dan li qalet hawn fuq, il-Kummissjoni ma tqisx li d-differenzi fit-trattament tat-taxxa involuti mill-miżuri huma neċessarji u proporzjonati għall-objettiv ta' ssodisfar tal-obbligi stabbiliti mir-Regolament (KE) Nru 882/2004.
            
         4.3.   L-Att Emendar dwar it-Tariffa għall-Ispezzjoni tal-Katina Alimentari
   
   
               (69)
            
            
               Kif indikat fit-Taqsima 3.2, it-tariffa għall-ispezzjoni tal-katina alimentari kif emendata fis-17 ta' Novembru 2015 ma għadhiex tapplika rati progressivi. L-Att CLXXXII tal-2015 li jemenda l-Att XLVI tal-2008 dwar il-katina alimentari u s-superviżjoni uffiċjali tagħha jipprovdi, minflok, rata fissa ta' 0,1 % għall-operaturi kollha tal-katina alimentari. It-tneħħija tal-istruttura progressiva tat-tariffa tindirizza t-tħassib dwar l-għajnuna mill-Istat li qajmet l-istruttura progressiva fid-Deċiżjoni ta' Ftuħ.
            
         4.4.   Rkupru tal-għajnuna
   
   
               (70)
            
            
               L-emenda tal-2014 qatt ma ġiet notifikata u lanqas ma ġiet iddikjarata kompatibbli mas-suq intern mill-Kummissjoni. Peress li l-emenda tal-2014 tikkostitwixxi għajnuna mill-Istat skont it-tifsira tal-Artikolu 107(1) tat-Trattat u għajnuna ġdida skont it-tifsira tal-Artikolu 1(c) tar-Regolament tal-Kunsill (UE) 2015/1589 (29) li ddaħħlet fis-seħħ bi ksur tal-obbligu ta' status quo stipulat fl-Artikolu 108(3) tat-Trattat, dik il-miżura tikkostitwixxi wkoll għajnuna illegali skont it-tifsira tal-Artikolu 1(f) tar-Regolament (UE) 2015/1589.
            
         
               (71)
            
            
               Il-konsegwenza tas-sejba li l-miżura tikkostitwixxi għajnuna mill-Istat illegali u inkompatibbli hija li l-għajnuna trid tiġi rkuprata mingħand il-benefiċjarji tagħha skont l-Artikolu 16 tar-Regolament (UE) 2015/1589.
            
         
               (72)
            
            
               Madankollu, minħabba t-twissija ta' sospensjoni maħruġa mill-Kummissjoni fid-Deċiżjoni ta' Ftuħ tagħha, l-Ungerija kkonfermat li kienet issospendiet il-ħlas tat-tariffa għall-ispezzjoni tal-katina alimentari għal dawk soġġetti għall-kategorija rilevanti tat-tariffa progressiva għall-ispezzjoni.
            
         
               (73)
            
            
               Għaldaqstant, effettivament ma ngħatat ebda għajnuna mill-Istat b'din il-miżura. Għalhekk, ma hemmx bżonn ta' rkupru.
            
         5.   KONKLUŻJONI
   
   
               (74)
            
            
               Il-Kummissjoni ssib li l-Ungerija implimentat b'mod illegali l-għajnuna inkwistjoni bi ksur tal-Artikolu 108(3) tat-Trattat dwar il-Funzjonament tal-Unjoni Ewropea.
            
         
               (75)
            
            
               Din id-Deċiżjoni ma tippreġudikax l-investigazzjonijiet possibbli dwar il-konformità tal-miżura mal-libertajiet fundamentali stabbiliti fit-Trattat, b'mod partikolari l-libertà ta' stabbiliment kif iggarantit mill-Artikolu 49 tat-Trattat,
            
         ADOTTAT DIN ID-DEĊIŻJONI:
   Artikolu 1
   L-istruttura ta' tariffi progressivi (rati u meded tal-fatturat) applikabbli għal operaturi ta' ħwienet li jbigħu oġġetti tal-konsum li jinbiegħu malajr introdotti mit-tariffa għall-ispezzjoni tal-katina alimentari Ungeriża bl-emendar tal-Att LXXIV tal-2014 tikkostitwixxi għajnuna mill-Istat li hija inkompatibbli mas-suq intern skont it-tifsira tal-Artikolu 107(1) tat-Trattat dwar il-Funzjonament tal-Unjoni Ewropea li ddaħħlet fis-seħħ b'mod illegali mill-Ungerija bi ksur tal-Artikolu 108(3) tat-Trattat.
   Artikolu 2
   L-għajnuna individwali mogħtija taħt l-iskema msemmija fl-Artikolu 1 ma tikkostitwixxi ebda għajnuna jekk, fiż-żmien li tingħata, hija tissodisfa l-kondizzjonijiet preskritti mir-regolament li ġie adottat skont l-Artikolu 2 tar-Regolamenti tal-Kunsill (KE) Nru 994/98 (30) jew (UE) 2015/1588 (31) skont liema minnhom ikun applikabbli fiż-żmien li tingħata l-għajnuna.
   Artikolu 3
   L-Ungerija għandha tikkanċella l-pagamenti pendenti kollha tal-għajnuna taħt l-iskema msemmija fl-Artikolu 1 b'effett mid-data tal-adozzjoni ta' din id-Deċiżjoni.
   Artikolu 4
   L-Ungerija għandha tiżgura li din id-Deċiżjoni tkun implimentata fi żmien erba' xhur wara d-data ta' notifika ta' din id-Deċiżjoni.
   Artikolu 5
   Din id-Deċiżjoni hija indirizzata lill-Ungerija.
   
      Magħmul fi Brussell, l-4 ta' Lulju 2016.
      
         
            Għall-Kummissjoni
         
         Margrethe VESTAGER
         
            Membru tal-Kummissjoni
         
      
   
   
      (1)  ĠU C 277, 21.8.2015, p. 12.
   
      (2)  Ir-Regolament tal-Kunsill (KE) Nru 659/1999 tat-22 ta' Marzu 1999 li jistabbilixxi regoli dettaljati għall-applikazzjoni tal-Artikolu 108 tat-Trattat tal-KE (ĠU L 83, 27.3.1999, p. 1).
   
      (3)  Ara n-nota 1 f'qiegħ il-paġna.
   
      (4)  Skont l-awtoritajiet Ungeriżi fl-ittra ta' tweġiba tas-16 ta' April 2015 lill-Kummissjoni: “Dawn li ġejjin jikkwalifikaw bħala attivitajiet soġġetti għat-tariffa għall-ispezzjoni:
   
               —
            
            
               id-distribuzzjoni ta' annimali miżmumin għal skopijiet ta' produzzjoni tal-ikel, tgħammir jew esperimenti;
            
         
               —
            
            
               id-distribuzzjoni ta' pjanti, it-tħawwil ta' żerriegħa, il-prodotti tal-pjanti u l-propagazzjoni u t-tħawwil ta' stokkijiet imkabbrin għal skopijiet ta' produzzjoni tal-ikel jew tal-għalf tal-annimali;
            
         
               —
            
            
               il-produzzjoni jew id-distribuzzjoni tal-ikel, inkluż il-forniment tal-ikel f'ristoranti u l-forniment tal-ikel lill-pubbliku;
            
         
               —
            
            
               il-produzzjoni jew id-distribuzzjoni ta' għalf għall-annimali;
            
         
               —
            
            
               il-produzzjoni jew id-distribuzzjoni ta' preparazzjonijiet veterinarji u prodotti veterinarji;
            
         
               —
            
            
               il-produzzjoni jew id-distribuzzjoni ta' pestiċidi, materjali li jżidu r-rendiment jew fertilizzanti EC;
            
         
               —
            
            
               it-trattament, l-użu, l-ipproċessar ulterjuri u t-trasport ta' prodotti sekondarji mill-annimali jew it-tqegħid ta' prodotti mill-annimali fis-suq;
            
         
               —
            
            
               l-operar ta' kumpanija attiva fit-trasport tal-bhejjem, il-ħasil tal-faċilitajiet u d-diżinfettar tal-vetturi li jittrasportaw il-bhejjem, stazzjon ta' kwarantina magħżul sabiex jilqa' annimali ta' stokkijiet barranin, faċilità għat-tagħbija tal-annimali, stazzjon tal-ġbir, sit tan-negozjar, stazzjon tal-għalf u t-tisqija, stazzjon tal-mistrieħ jew suq tal-annimali;
            
         
               —
            
            
               il-produzzjoni jew il-ħżin ta' materjali riproduttivi;
            
         
               —
            
            
               l-operar ta' laboratorju għall-analiżi fitosanitarja, veterinarja jew tal-ikel jew tal-għalf tal-annimali;
            
         
               —
            
            
               id-distribuzzjoni ta' apparai użat għall-immarkar tal-annimali.”
            
         
      (5)  L-Att LXXIV tal-2014 li jemenda atti tat-taxxa speċifiċi, atti oħrajn marbutin magħhom u l-Att CXXII tal-2010 dwar l-Amministrazzjoni Nazzjonali tat-Taxxa u d-Dwana
   
      (6)  Oġġetti tal-konsum li jinbiegħu malajr huma ddefiniti kif ġej fl-Artikolu 2(18a) tal-Att dwar il-Kummerċ: “oġġetti tal-konsum li jinbiegħu malajr: bl-eċċezzjoni ta' prodotti mibjugħin fil-qasam tal-forniment tal-ikel, dawk l-oġġetti tal-ikel, il-prodotti kożmetiċi, il-prodotti tal-ispiżeriji, il-prodotti u s-sustanzi kimiċi għat-tindif tad-djar, il-prodotti tal-karta iġjenika li jissodisfaw il-ħtiġijiet u r-rekwiżiti ta' kuljum tal-popolazzjoni li l-konsumatur normalment jikkonsma, juża jew jibdel fi żmien sena.” B'konformità mal-Artikolu 2(18b) tal-Att dwar il-Kummerċ, “ħwienet li jbigħu oġġetti tal-konsum li jinbiegħu malajr” huma “dawk il-ħwienet li għalihom l-oġġetti tal-konsum li jinbiegħu malajr jikkostitwixxu l-maġġoranza assoluta tal-fatturat.”
   
      (7)  Għall-fini ta' din id-Deċiżjoni, referenza għall-operaturi ta' ħwienet li jbigħu oġġetti tal-konsum li jinbiegħu malajr tinkludi l-impriżi kollha soġġetti għat-tariffa għall-ispezzjoni tal-katina alimentari fir-rigward tal-fatturati li jinkisbu minn ħwienet li jbigħu oġġetti tal-konsum li jinbiegħu malajr.
   
      (8)  Ir-Regolament (KE) Nru 882/2004 tal-Parlament Ewropew u tal-Kunsill tad-29 ta' April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (ĠU L 165, 30.4.2004, p. 1).
   
      (9)  Il-Kawża T-351/02 Deutsche Bahn vs Il-Kummissjoni Ewropea:EU:T:2006:104, il-paragrafu 102
   
      (10)  Il-Kawża C-83/98 P Franza vs Ladbroke Racing Ltd u l-Kummissjoni EU:C:2000:248,il- paragrafi 48 sa 51. Bl-istess mod, miżura li tippermetti li ċerti impriżi jiksbu tnaqqis fit-taxxa jew li jipposponu l-pagamenti tat-taxxa normalment dovuta tista' tkun għajnuna mill-Istat, ara l-Kawżi Magħquda C-8/08 sa C-0/08 Paint Graphos u Oħrajn, EU:C:2011:550, il-paragrafu 46.
   
      (11)  Il-Kawża C-143/99 Adria-Wien Pipeline EU:C:2001:598, il-paragrafu 38.
   
      (12)  Il-Kawżi Magħquda C-393/04 u C-41/05 Air Liquide Industries Belgium EU:C:2006:403, il-paragrafu 30 u l-Kawża C-387/92 Banco Exterior de Espana EU:C:1994:100, paragrafu 14.
   
      (13)  Ara l-Kawża C-66/02 L-Italja vs Il-Kummissjoni EU:C:2005:768, il-paragrafu 78; il-Kawża C-222/04 Cassa di Risparmio di Firenze u Oħrajn EU:C:2006:8, il-paragrafu 132; il-Kawża C-522/13 Ministerio de Defensa u Navantia EU:C:2014:2262, il-paragrafi 21 sa 31. Ara wkoll il-punt 9 tal-avviż tal-Kummissjoni dwar l-applikazzjoni tar-regoli dwar l-għajnuna mill-Istat għal miżuri relatati ma' tassazzjoni diretta tan-negozju (ĠU C 384, 10.12.1998, p. 3).
   
      (14)  Ara, pereżempju, il-Kawża C-279/08 P Il-Kummissjoni vs in-Netherlands (NOx) [2011] EU:C:2011:551; il-Kawża C-43/99 Adria-Wien Pipeline EU:C:2001:598; il-Kawżi Magħquda C-78/08 sa C-80/08, Paint Graphos u oħrajn EU:C:2011:550; il-Kawża C-308/01 GIL Insurance EU:C:2004:252.
   
      (15)  Avviż tal-Kummissjoni fuq l-applikazzjoni tar-regoli ta' għajnuna tal-Istat għall-miżuri relatati mat-tassazzjoni tan-negozju dirett (ĠU C 384, 10.12.1998, p. 3).
   
      (16)  Ara n-nota 4 f'qiegħ il-paġna ta' hawn fuq.
   
      (17)  Il-Kawżi Magħquda C-106/09 P u C-107/09 P Il-Kummissjoni u Spanja vs Il-Gvern ta' Ġibiltà u r-Renju Unit EU:C:2011:732.
   
      (18)  Ibid, il-paragrafu 92.
   
      (19)  Il-Kawża C-487/06 P British Aggregates vs Il-Kummissjoni EU:C:2008:757, paragrafi 85 u 89 u l-ġurisprudenza ċċitata, u l-Kawża C-279/08 P Il-Kummissjoni vs Ir-Renju tal-Olanda (NOx) EU:C:2011:551, il-paragrafu 51.
   
      (20)  Il-Kawżi Magħquda C-106/09 P u C-107/09 P Il-Kummissjoni u Spanja vs Il-Gvern ta' Ġibiltà u r-Renju Unit EU:C:2011:732. Permezz ta' analoġija, ara wkoll il-Kawża C-85/12 Hervis Sport- és Divatkereskedelmi Kft. EU:C:2014:47, li fiha l-Qorti tal-Ġustizzja ddikjarat: “F'dawn iċ-ċirkustanzi, ir-risposta għad-domanda magħmula għandha tkun li l-Artikoli 49 tat-TFUE u 54 tat-TFUE għandhom jiġu interpretati fis-sens li jipprekludu leġiżlazzjoni ta' Stat Membru dwar taxxa fuq id-dħul mill-bejgħ magħmul mill-bejgħ bl-imnut fi ħwienet, li tobbliga lill-persuni taxxabbli li jikkostitwixxu, fi ħdan grupp ta' kumpanniji, “impriżi marbuta”, fis-sens ta' din il-leġiżlazzjoni, li jgħoddu flimkien id-dħul mill-bejgħ tagħhom sabiex tiġi applikata rata progressiva ħafna, u li sussegwentement jaqsmu l-ammont tat-taxxa hekk miksub bejniethom bi prorata skont id-dħul mill-bejgħ reali tagħhom, meta — u dan huwa fatt li għandu jiġi vverifikat mill-qorti tar-rinviju — il-persuni taxxabbli li jiffurmaw parti minn grupp ta' kumpanniji u li jaqgħu taħt l-ogħla parti tat-taxxa speċjali huma “marbuta”, fil-parti l-kbira tal-każijiet, ma' kumpanniji li għandhom l-uffiċċju rreġistrat tagħhom fi Stat Membru ieħor.”
   
      (21)  Ara pereżempju l-Kawżi Magħquda C-78/08 sa C-80/08 Paint Graphos u oħrajn EU:C:2011:550, il-paragrafu 69.
   
      (22)  Tabilħaqq, tariffa b'rata fissa diġà timponi tariffa ogħla fuq il-ħwienet b'fatturat ogħla.
   
      (23)  L-eċċezzjonijiet ipprovduti fl-Artikolu 107(2) tat-Trattat jikkonċernaw: (a) għajnuna ta' bixra soċjali mogħtija lil konsumaturi individwali; (b) għajnuna sabiex tagħmel tajjeb għall-ħsara kkaġunata minn diżastri naturali jew avvenimenti eċċezzjonali; u (c) għajnuna mogħtija lil ċerti żoni tar-Repubblika Federali tal-Ġermanja.
   
      (24)  L-eċċezzjonijiet ipprovduti fl-Artikolu 107(3) tat-Trattat jikkonċernaw: (a) għajnuna għall-promozzjoni tal-iżvilupp ta' ċerti żoni; (b) għajnuna għal ċerti proġetti importanti ta' interess Ewropew komuni jew sabiex tirrimedja għal disturb serju fl-ekonomija tal-Istat Membru; (c) għajnuna sabiex jiġu żviluppati ċerti attivitajiet jew oqsma ekonomiċi; (d) għajnuna sabiex jiġu promossi l-kultura u l-konservazzjoni tal-wirt storiku; u (e) għajnuna speċifikata minn deċiżjoni tal-Kunsill.
   
      (25)  Il-Kawża T-68/03 Olympiaki Aeroporia Ypiresies vs Il-Kummissjoni EU:T:2007:253 paragrafu 34.
   
      (26)  Kif indikat fil-premessa (4), dawk il-kummenti ngħaddew lill-Ungerija għal kummenti possibbli fit-13 ta' Ottubru 2015.
   
      (27)  Informazzjoni pprovduta lid-Direttorat Ġenerali għas-Saħħa u s-Sikurezza tal-Ikel b'ittri datati s-26 ta' Frar [Ares(2015)835210] u d-19 ta' Mejju 2015 rispettivament [Ares (2015)2083309].
   
      (28)  Ara l-ittra tal-awtoritajiet Ungeriżi tas-7 ta' Ottubru 2015 lis-servizzi tal-Kummissjoni.
   
      (29)  Ir-Regolament tal-Kunsill (UE) 2015/1589 tat-13 ta' Lulju 2015 li jistabbilixxi regoli dettaljati għall-applikazzjoni tal-Artikolu 108 tat-Trattat dwar il-Funzjonament tal-Unjoni Ewropea (ĠU L 248, 24.9.2015, p. 9).
   
      (30)  Ir-Regolament tal-Kunsill (KE) Nru 994/98 tas-7 ta' Mejju 1998 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għal ċertu kategoriji ta' għajnuna mill-Istat orizzontali (ĠU L 142, 14.5.1998, p. 1).
   
      (31)  Ir-Regolament tal-Kunsill (UE) 2015/1588 tat-13 ta' Lulju 2015 dwar l-applikazzjoni tal-Artikoli 107 u 108 tat-Trattat dwar il-Funzjonament tal-Unjoni Ewropea għal ċerti kategoriji ta' għajnuna mill-Istat orizzontali (ĠU L 248, 24.9.2015, p. 1).